《次韵令德答天启》
宋代·陈渊

小栟妙语言，下笔初无难。曹郎更精深，一字不苟安。

我师陶靖节，亦未游其藩。但觉万仞渊，中有蛟龙蟠。

人言失故步，乃在学邯郸。平淡恐未臻，先作郊岛寒。

古来文墨士，十九姓字漫。尚赖相可否，盐梅助咸酸。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。